Chiúⁿ Tì-hiân

**Chiúⁿ Tì-hiân** (), sī Tâi-oân ê A-bí-cho̍k chit-gia̍p iá-kiû soán-chhiú, seⁿ tī Tâi-tang-koān. Bat tī Bí-kok, Ò-chiu, Tâi-oân ê chit-gia̍p iá-kiû liân-bêng phah kòe, bat hāu-le̍k kòe Tiong-hôa Chit-pāng ê Tiong-sìn Hiaⁿ-tī kah Hù-pang Hān-chiòng. I chú-iàu ê siú-pī ūi-tì sī saⁿ-lúi-chhiú, mā thang tam-jīm it-lúi-chhiú kah jī-lúi-chhiú, tī Bí-chit sió-liân-bêng sî-kî mā bat chò kòe gōa-iá-chhiú.

Chiúⁿ Tì-hiân ê a-hiaⁿ sī bat chham-ú ké-kiû sū-kiāⁿ ê Chiúⁿ Tì-chhong.

## Keng-le̍k
* Ko-hiông-chhī Ho̍k-heng Kok-sió Siàu-pāng-tūi 
* Ko-hiông Chhī-li̍p Ngó͘-hok Kok-bîn Tiong-ha̍k Chheng-siàu-pāng-tūi 
* Ko-hiông-chhī Sam-bîn Ko-tiong Chheng-pāng-tūi 
* Bí-kok Chit-pāng Pho-sū-tùn Âng Boe̍h-á (Sin-lâng Liân-bêng－Sió-liân-bêng 2A)
* Bí-kok Chit-pāng Seattle Chúi-siú (Sió-liân-bêng 2A)
* Bí-kok Chit-pāng Texas Rangers (Sió-liân-bêng 2A)
* Bí-kok Chit-pāng Baltimore Orioles (Sió-liân-bêng 2A)
* Ji̍t-pún to̍k-li̍p liân-bêng Sù-kok-tó Liân-bêng plus Ko-ti Tàu-khián (高知鬥犬, 2015 siōng-pòaⁿ-nî)
* Tiong-hôa Chit-pāng Tiong-sìn Hiaⁿ-tī (2015 nî 7 goe̍h 28－2017 nî 12 goe̍h 31)
* Ò-chiu Iá-kiû Liân-bêng Sydney Nâ Boe̍h-á (2017 nî)
* Tiong-hôa Chit-pāng Hù-pang Hān-chiòng (2018 nî 1 goe̍h 5 hō－2024 nî 11 goe̍h 29)

## Seng-gâi
### Bí-kok Chit-pāng
2005 nî 10 goe̍h kah Bí-kok Chit-pāng Pho-sū-tùn Âng Boe̍h-á chhiam-iok, chhiam-iok-kim 37.5-bān Bí-kim. M̄-koh Sam-bîn Ko-tiong m̄-chai-iáⁿ, iu-goân teng-lo̍k Chiúⁿ Tì-hiân chham-ka ha̍k-seng liân-sài, hőng lia̍h-tio̍h ûi-hoán Iá-kiû Hia̍p-hōe kēng-sài kui-chek "Pí-sài ha̍k-seng m̄-thang kah chit-pāng kiû-thoân chhiam-iok", hō͘ hit-kài tit-tio̍h ê a-kun hőng siu--tńg-khì, kâng-kài kiû-oân pó-sàng chin-chhì ê chu-keh mā hőng chhú-siau. Tān-sī ha̍k-hāu in-ūi goân-té m̄-chai-iáⁿ khì sin-sò͘, lo̍h-bóe Kàu-io̍k-pō͘ chhú-siau chhú-hūn.

2011 nî kùi-tiong hőng kau-e̍k khì Seattle Chúi-siú, kiû-kùi kiat-sok liáu-āu chiâⁿ-chò chū-iû kiû-oân. Keh-nî 2 goe̍h 28, kah Texas Rangers chhiam--loeh 1-nî ê Tāi-liân-bêng ha̍p-iok, tān-sī bô ki-hōe peh khì--lih Tāi liân-bêng, kan-na tī Sió-liân-bêng 2A chhut-sài. Tī Sió-liân-bêng ê sêng-chek táⁿ-kek-lu̍t .263, chiūⁿ-lúi-lu̍t .298, tn̂g-táⁿ-lu̍t .416, lóng-chóng khà chhut 22-ki jī-lúi an-táⁿ, 11-hong, ū 52-hun táⁿ-tiám, kiû-kùi kiat-sok liáu-āu hō͘ kiû-tūi sek-chhut.

2013 nî 11 goe̍h 18, kah Baltimore Orioles chhiam--loeh Sió-liân-bêng ha̍p-iok.

### Ji̍t-pún To̍k-li̍p Liân-bêng kah Tiong-hôa Chit-pāng
2015 nî kùi-chêng lī-khui Bí-kok Chit-pāng, ka-ji̍p Ji̍t-pún to̍k-li̍p liân-bêng ê Sù-kok-tó Liân-bêng plus Ko-ti Tàu-khián-tūi. kāng-nî chham-ka Tiong-hôa Chit-pāng Kùi-tiong Soán-siù-hōe tī tī thâu-chi̍t-lûn hō͘ Tiong-sìn Hiaⁿ-tī kéng tio̍h.

2016 nî 4 goe̍h 23, tī chú-tiûⁿ Tâi-tiong Chiu-chè Iá-kiû-tiûⁿ tùi-chiàn Gī-tāi Sai-gû, Chiúⁿ Tì-hiân liân-sòa 21-tiûⁿ an-táⁿ, kah chêng Sam-siong Hó͘ ê Tēⁿ Hēng-seng pó-chhî ê Soa-hî Chiòng-gāi pêⁿ chē, siāng-sî ta̍t-sêng liân-bêng sú-siōng tē-jī-kín khui-kùi 10-hong. Tān-sī keh-ji̍t 4 goe̍h 24, tī 5-pái táⁿ-kek ki-hōe lāi-té hō͘ Gī-tāi Sai-gû pó-sàng 4-pái, chhun--ê chi̍t-ê táⁿ-sò͘ sī 3-kio̍k-hā phah chhut iû-kek hong-hiòng hu-lái (フライ) chhut-kio̍k, bô-iân thiau-chiàn kì-lo̍k, kî-tiong 9-kio̍k-hā 2-chhut-kio̍k bô-lâng chiūⁿ-lúi ê sî, Gī-tāi Sai-gû kàu-liān-thoân iōng kò͘-ì sì-bái pó-sàng chiàn-su̍t, hō͘ i bô-iân phòa kì-lo̍k. 2016 nî 6 goe̍h 3 hō, Chiúⁿ Tì-hiân khà chhut Tiong-hôa Chit-pāng kò-jîn tē-100-ki an-táⁿ.

2017 nî kiû-kùi, Tiong-sìn Hiaⁿ-tī hoat-seng "Ngó͘-hó͘-chiòng Sū-kiāⁿ", kî-tiong tio̍h pau-hâm Chiúⁿ Tì-hiân, m̄-nā bô hőng khǹg ji̍p-khì kùi-āu thiau-chiàn-sài miâ-toaⁿ lāi-té, koh tī kiû-kùi kiat-sok liáu-āu in-ūi "chiàn-le̍k bô ha̍p" hō͘ Tiong-sìn kiû-thoân sek-chhut.

2018 nî 1 goe̍h 15，ka-bêng Hù-pang Hān-chiòng.

2024 nî 11 goe̍h 29, i bô hőng khǹg tī 60-lâng pó-liû miâ-toaⁿ lāi-té, hō͘ kiû-tūi sek-chhut.

## Te̍k-sû Sū-chek
* 2008 nî 8 goe̍h 15, Pak-kiaⁿ Ò-ūn iá-kiû tē-3-kang sài-têng, Tiong-hôa Tâi-pak tùi-chiàn Tiong-kok 9-kio̍k phah liáu 3 : 3, Tiong-hôa-tūi tī iân-tn̂g-sài tu̍t-phò kiong-kio̍k tē-12-kio̍k siōng-pòaⁿ tit-tio̍h 4-hun, tān-sī hā-pòaⁿ-kio̍k hō͘ Tiong-kok liân phah 5-hun tó-iâⁿ. Hit-tang-chūn Chiúⁿ Tì-hiân siú jī-lúi, bīn-tùi chiáⁿ-gōa-iá-chhiú Tiuⁿ Kiàn-bêng thoân--tńg-lâi ê kiû, hoat-seng beh chiap ná boaih chiap ê chêng-hêng tian-tò hō͘ kiû khian--tio̍h kha-chhng kái-piàn hong-hiòng, hőng chhiò sī "kha-chhng sîn kiû", kiat-kó hō͘ goân-té ū 2-hun táⁿ-tiám ê an-táⁿ piàn-chò 3-hun táⁿ-tiám ê chài-kiàn an-táⁿ, che mā sī Tiong-kok thâu-chi̍t-pái tī kok-chè iá-kiû kēng-sài lāi-té phah-pāi Tiong-hôa Tâi-pak.
* 2015 nî Tâi-oân Tōa-sài tē-sì-chiàn, Chiúⁿ Tì-hiân tan-tiûⁿ 3-an 3-táⁿ-tiám hō͘ Tiong-sìn Hiaⁿ-tī phah-pāi Lamigo Thô-oân, kî-tiong sian-hoat iûⁿ-tâu Bêng-seng sit 4-hun, hē-lia̍t-sài 3 : 1 thiaⁿ-pâi, sài-āu hóng-būn ê sî piáu-sī, tùi-hong phòe-kiû chú-iàu sī piàn-hòa-kiû, leh phah ê sî tio̍h kéng piàn-hòa-kiû phah, só͘-í tit-tio̍h bē-bái ê hāu-kó. M̄-koh Lamigo tit-tio̍h siau-sit liáu-āu, chóng-kàu-liān Âng It-tiong sûi kā sian-hoat chú-le̍k pó͘-chhiú N̂g Hō-jiân ōaⁿ-tiāu, kái-chò Lâu Sî-hô sian-hoat. Sòa--lo̍h-lâi 3-chiàn Lamigo tâu-chhiú lóng-chóng sit kan-na 6-hun, ERA kan-na 2 niā-niā, Bêng-seng koh tī G7 tâu-chhut Tâi-oân Tōa-sài thâu-chi̍t-pái bô-an-táⁿ pí-sài. Lo̍h-bóe Lamigo phah chhut Tâi-oân Tōa-sài sú-siōng tē-jī-pái "○●●●○○○", tī 3 : 1 lo̍k-hō͘ ê chêng-hêng tit-tio̍h tūi-sú tē-4-ê koan-kun kah thâu-chi̍t-pái liân-pà.
* 2016 nî 4 goe̍h 23 tī Chiu-chè Iá-kiû-tiûⁿ tùi-chiàn Gī-tāi Sai-gû, kòng chhut tan-tiûⁿ siang-hiáng-phàu, mā ta̍t-sêng khai-bō͘-chiàn í-lâi iân-sòa 21-tiûⁿ pí-sài an-táⁿ, kah Tēⁿ Hēng-seng pó-chhî ê liân-bêng kì-lo̍k pêⁿ-chē; siāng-sî ta̍t-sêng khui-kùi 10-ki hőng-bú-láng, sī liân-bêng sú-siōng tē-jī-kín. 
* 2016 nî Tâi-oân Tōa-sài tē-sì-chiàn, Chiúⁿ Tì-hiân siú saⁿ-lúi, kiat-kó hō͘ Gī-tāi Sai-gû liân-sòa tu̍t-si̍p tiàm-kùn-á-kiû, 4-pái choân-pō͘ lóng an-choân chiūⁿ-lúi, hō͘ hit-tiûⁿ Tiong-sìn Hiaⁿ-tī su kah chiâⁿ-chē, hőng kóng sī "Tiám khì saⁿ-lúi khah iâⁿ phah khì gōa-iá".
* 2017 nî 7 goe̍h 8 hō tī Hoa-liân Kiû-tiûⁿ kí-pān ê Tiong-hôa Chit-pāng Bêng-seng-sài, iōng chiàⁿ-phah kòng chhut hőng-bú-láng.
* 2018 nî 9 goe̍h 20, tī Tâi-lâm tùi-chiàn Thóng-it Sai, 6-kio̍k-siōng bīn-tùi Pò͘ Û-kong khà chhut tò-gōa-iá chiok-hn̄g--ê an-táⁿ, tān-sī cháu kah beh jī-lúi ê sî soah kā cháu-lúi ê sok-tō͘ pàng khah bān--ê, tán-kàu kòe jī-lúi liáu-āu hoat-hiān kiû thoân khì saⁿ-lúi ê sî í-keng bē-hù oa̍t-thâu, tī jī-lúi thâu-chêng hőng tha-chí-àu-tò͘ (タッチアウト), hőng jīn-ûi i kiò-sī hőng-bú-láng chiah ē kè-sio̍k hiòng saⁿ-lúi cháu, m̄-koh keh-ji̍t i kái-sek sī in-ūi i lia̍h-chún hőng chiap-sat beh tńg--khì hiu-sek-sek.

## Cheng-gī
2017 nî 11 goe̍h, in-ūi gî-sū kah lú kiû-bê hoat-seng put-tòng hêng-ûi, hō͘ Tiong-sìn Hiaⁿ-tī sek-chhut, kâng-nî-té cháu khì Ò-chiu Iá-kiû Liân-bêng.

## Sêng-pāng Kok-chhiú Keng-le̍k
* 2007 nî Sè-kài-poe Iá-kiû-sài Tiong-hôa-tūi
* 2008 nî Pak-kiaⁿ Ò-ūn Chu-keh-sài Tiong-hôa-tūi
* 2008 nî Pak-kiaⁿ Ò-ūn Tiong-hôa-tūi
* 2009 nî Sè-kài Iá-kiû Keng-tián-sài Tiong-hôa-tūi
* 2013 nî Thian-chin Tang-a-ūn Tiong-hôa-tūi
* 2014 nî Jîn-chhoan A-ūn Tiong-hôa-tūi
* 2015 nî Sè-kài Iá-kiû 12-kiông Sài Tiong-hôa-tūi
* 2017 nî Sè-kài Iá-kiû Keng-tián-sài Tiong-hôa-tūi

## Tiong-hôa Chit-pāng
* (**Chho͘-o͘-jī** sī hit-nî siōng-hó ia̍h siōng-koân ê sêng-chek)
* ( sī liân-bêng le̍k-sú lāi-té siōng-hó ia̍h siōng-koân ê sêng-chek)

## Chù-kha

## Chham-khó Chu-liāu

## Gōa-pō͘ Liân-kiat

* 
*